Waterpolo: Sliema kellhom jitħabtu kontra Sirens Sirens ………………… 3 Sliema ……………….. 5 Wara t-telfa ta' 9-8 kontra San Ġiljan, Sliema bdew it-tieni fażi tal-kampjonat billi rritornaw għar-rebħ meta għelbu lil Sirens 5-3 iżda sabu quddiemhom avversarji diffiċli. Il-protagonista għalihom kien Michael Spiteri Staines li rreġistra tirpletta. L-ewwel sessjoni pproduċiet iktar minn nofs il-goals tal-logħba kollha, jiġifieri ħamsa, bi Sliema jkunu huma li joħorġu rebbieħa bl-iskor ta' 3-2. Għalihom irnexxiehom isibu x-xibka Michael Spiteri Staines (2) u Liam Galea minn man-up wara li tkeċċa Jake Ciantar. Min-naħa l-oħra, għat-team minn San Pawl il-Baħar wieġbu Matthias Azzopardi minn man-up wara li tkeċċa l-captain Mark Meli u Ken Erdogan. Sliema rebħu wkoll it-tieni sessjoni b'goal uniku li wasal minn Michael Spiteri Staines. Sirens wettqu reazzjoni tajba u rreċiprokaw it-tielet sessjoni permezz ta' Lucas Falzon li approfitta mit-tkeċċija ta' Spiteri Staines. U għal darb'oħra, l-aħħar sessjoni ntemmet b'punteġġ ta' 1-0, bi Sliema jkunu huma li din id-darba joħorġu rebbieħa għal skor finali ta' 5-3, bl-uniku awtur ikun Jacob Sciberras minn man-up wara li tkeċċa John Napier.